22 van Rouxville vas vir openbare geweld | Netwerk24
Deur Kaydene Davids 29 Mei 2019 14:44
22 inwoners van Rouxville verskyn eersdaags in die plaaslike landdroshof op aanklagte van openbare geweld en kwaadwillige saakbeskadiging nadat hulle 'n saal geplunder het.
Oproerige inwoners van dié Suid-Vrystaatse dorpie het Maandag en Dinsdag die N6-hoofweg met brandende buitebande versper en 'n saal, wat aan die plaaslike regering behoort, geplunder en 'n kabinet met lêers gedeeltelik uitgebrand.
Sers. Yanga Ngcukana, 'n polisiewoordvoerder, sê die inwoners wil hê dat poste wat onlangs deur die munisipaliteit geadverteer is slegs aan inwoners van Rouxville moet gaan en dat die aansoekproses verander word.
"Geen beserings is aangemeld nie, maar 'n saal se vensters en deure is afgebreek, terwyl 'n kas met dokumentasie gedeeltelik afgebrand is."
Volgens Ngcukana was die situasie teen Woensdag rustig met verskeie eenhede van die polisie wat 'n wakende oog oor die gebied hou.